ครม.เคาะเลื่อนแข่ง “โมโต จีพี” คาดจัดได้ต.ค.64 เจ้าของลิขสิทธิ์ยันไม่คิดค่าธรรมเนียมเพิ่ม
ครม.เคาะเลื่อนแข่ง “โมโต จีพี” คาดจัดได้ต.ค.64 เจ้าของลิขสิทธิ์ยันไม่คิดค่าธรรมเนียมเพิ่ม
ครม.เคาะเลื่อนแข่ง “โมโต จีพี” คาดจัดได้ต.ค.64 เจ้าของลิขสิทธิ์ยันไม่คิดค่าธรรมเนียมเพิ่ม
2 ก.พ. 2564

น.ส.ไตรศุลี ไตรสรณกุล รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) วันนี้ (2 ก.พ.64) เห็นชอบเลื่อนจัดแข่งขันรถจักรยานยนต์ชิงแชมป์โลก หรือรายการโมโต จีพี ออกไปอีก 1 ปี เนื่องจากสถานการณ์การแพร่ระบาดโรคโควิด-19 ทำให้ไม่สามารถจัดการแข่งขันได้ตามกำหนดเดิมในปี 63 ดังนั้นจึงจะเลื่อนไปจัดในปี 64 โดยคาดว่าจะมีการจัดขึ้นในช่วงเดือนต.ค. 64
นอกจากนี้ จะมีการทบทวนมติ ครม.ในการเป็นเจ้าจัดการแข่งขันโมโต จีพี ที่เดิมจะดำเนินการในช่วงปี 2564-2568 หรือ 5 ปี กรอบวงเงินงบประมาณค่าลิขสิทธิ์ 900 ล้านบาท เลื่อนไปเป็นช่วงปี 2565-2569 ส่วนรายละเอียดอื่นๆ ยังคงเดิมตามที่ครม.ได้อนุมัติไปแล้ว
ทั้งนี้ ทางคณะกรรมการอำนวยการจัดการแข่งขันฯ และบริษัท ดอร์น่า สปอร์ต จำกัด ในฐานะเจ้าของลิขสิทธิ์การแข่งขันได้เห็นชอบการเลื่อนการแข่งขันจากปี 2563 เป็น 2564 ดังกล่าวแล้ว โดยจะไม่มีการเพิ่มค่าธรรมเนียมสัญญา 3% ตามที่กำหนดไว้ในสัญญาก่อนหน้านี้
ส่วนสัญญาที่การกีฬาแห่งประเทศไทยต้องทำร่วมกับบริษัทดอร์น่าสำหรับการเป็นเจ้าภาพจัดการแข่งขันในปี 2565-2569 นั้น ทางอัยการสูงสุดมีความเห็นว่า ขอให้การกีฬาแห่งประเทศไทยยึดสัญญาเดิมที่เคยผ่านการตรวจจากสำนักงานอัยการสูงสุด โดยให้ปรับเปลี่ยนเฉพาะวัน เดือน ปี ค่าลิขสิทธิ์การแข่งขัน และรายชื่อผู้ลงนามสัญญา
อย่างไรก็ตาม ในการจัดแข่งขันรายการโมโต จีพี เมื่อปี 2561 ที่สนามช้าง อินเตอร์เนชั่นแนล เซอร์กิต จังหวัดบุรีรัมย์ ระหว่างวันที่ 5-7 ตุลาคม 2561 มีจำนวนผู้ชม 222,535 คน สร้างมูลค่าทางเศรษฐกิจ 3,053 ล้านบาท และปี 2562 ที่จัดขึ้นระหว่างวันที่ 4-6 ตุลาคม 2562 มีจำนวนผู้ชม 226,655 คน สร้างมูลค่าทางเศรษฐกิจ 3,457 ล้านบาท